Postrožit će se i regulativa vezana uz e-cigarete, koje se više neće smjeti paliti u javnom prostoru, a u kafićima samo u prostorima za pušače. Riječ je o primjeni novog zakona, usklađenog s EU-direktivom o ograničavanju pušenja

ZAGREB Već od ove jeseni na kioscima će se pojaviti prve kutije cigareta sa šokantnim fotografijama oboljelih pušača i upozorenjima o štetnosti pušenja za zdravlje. Zdravstvena će upozorenja biti bitno veća nego danas i zauzimat će 65 posto površine kutije.

Cigarete i duhan za motanje neće smjeti sadržavati dodane arome, a postrožit će se i regulativa vezana uz e-cigarete, koje se više neće smjeti paliti u javnom prostoru, a u kafićima samo u prostorima za pušače. Riječ je o primjeni novog zakona, usklađenog s EU-direktivom o ograničavanju pušenja, koji se do kraja mjeseca nalazi na javnoj raspravi, a onda ide u hitnu saborsku proceduru.

Spomenutim odredbama, usmjerenima smanjenju broja pušača i izloženosti građana duhanskom dimu, hrvatsko se zakonodavstvo usklađuje s Direktivom 2014/40/EU, koja svim državama članicama daje rok za prilagodbu do sredine 2016. godine. S obzirom na hitnu proceduru, zakon bi trebao stupiti na snagu već ujesen. Cigarete i drugi duhanski proizvodi proizvedeni po starim pravilima smjet će se na hrvatskom tržištu prodavati sve do 20. svibnja 2017.godine, a do istog roka na tržištu će biti dozvoljene i elektroničke cigarete proizvedene prije 20. studenoga 2016. godine.

Novim zakonom zabranjuju se pakiranja s manje od 20 cigareta, za sve duhanske proizvode proizvođač je dužan izvijestiti o sastojcima cigareta, a od njih će se moći zatražiti provedbu dodatnih studija o učinku aditiva na zdravlje. Zakonskim se prijedlogom regulira uporaba e-cigareta, koje se smatraju duhanskim proizvodom, a ne smiju imati više od 20 mg /ml nikotina.

Na pakiranjima neće biti dopušteni nikakvi elementi s promotivnim ili obmanjujućim obilježjima koja bi upućivala na društvene prednosti, okus, arome ili sugerirala da je proizvod manje štetan u odnosu na druge. Pristup na tržište bit će zabranjen svim duhanskim proizvodima koji sadrže arome i određene aditive, a Ministarstvo zdravlja moći će proizvođačima i uvoznicima naplatiti naknadu za utvrđivanje ima li proizvod aromu i jesu li u njemu korišteni zabranjeni aditivi.

Na svakoj kutiji cigareta stajat će opće upozorenje »Pušenje ubija« te informativna poruka o tome da duhanski dim sadrži više od 70 tvari koje uzrokuju rak. Osim toga, uvode se i kombinirana zdravstvena upozorenja, s fotografijom i tekstualnom porukom o posljedicama pušenja po zdravlje, od rizika za karcinom i srčane bolesti, do apela za zaštitom vlastite obitelji i okoline.

Cijeli tekst u tiskanom izdanju Novog lista…